[pic] | EUROOPA KOMISJON |

Brüssel 26.3.2010

KOM(2010)114 lõplik

KOMISJONI ARUANNE NÕUKOGULE,

milles hinnatakse piimatootjate poolt ajavahemiku 1995/96–2001/02 eest tasumisele kuuluva lisamaksu sissenõudmisel tehtud edusamme, millest Itaalia on teatanud komisjonile ja nõukogule(vastavalt nõukogu otsuse 2003/530/EÜ artiklile 3)

KOMISJONI ARUANNE NÕUKOGULE,

milles hinnatakse piimatootjate poolt ajavahemiku 1995/96–2001/02 eest tasumisele kuuluva lisamaksu sissenõudmisel tehtud edusamme, millest Itaalia on teatanud komisjonile ja nõukogule(vastavalt nõukogu otsuse 2003/530/EÜ artiklile 3)

Komisjon on käesoleva hindamisaruande koostanud vastavalt nõukogu 16. juuli 2003. aasta otsuse 2003/530/EÜ (sellise abi ühisturuga kokkusobivuse kohta, mida Itaalia Vabariik kavatseb anda oma piimatootjatele) artiklile 3.

Kõnealuse otsuse artikli 1 kohaselt käsitletakse abi, mis seisneb selles, et Itaalia Vabariik ise maksab ühendusele piima suhtes kohaldatud lisamaksu summa, mille piimatootjad võlgnevad ajavahemiku 1995/96–2001/02 eest, ja lubab tootjatel maksta oma võlga hiljem mitme aasta peale jagatult ilma intressi maksmata, erandkorras ühisturuga kokkusobivana järgmistel tingimustel:

- tootjad maksavad võla tagasi täismahus iga-aastaste ühesuuruste osamaksetena ja

- alates 1. jaanuarist 2004 alanud tagasimakseperiood ei kesta kauem kui 14 aastat.

Kõnealuse otsuse artikli 2 kohaselt antakse abi tingimusel, et Itaalia teatab ametlikult Euroopa Põllumajanduse Arendus- ja Tagatisfondile (EAGGF) asjaomaste ajavahemike eest makstava lisamaksu kogusumma ja et Itaalia arvab veel tasumata võla iga-aastaste ühesuuruste osamaksetena maha EAGGFi poolt vastavalt 2003. aasta novembriks, 2004. aasta novembriks ja 2005. aasta novembriks rahastatavatest kulutustest.

Itaalia deklareeris asjaomase ajavahemiku eest makstava lisamaksu kogusumma nõuetekohaselt 26. augusti 2003. aasta kirjaga.

Järelejäänud tasumata võla mahaarvamine EAGGFi poolt 2003., 2004. ja 2005. aasta novembriks rahastatavatest kuludest toimus nõuetekohaselt.

Kõnealuse otsuse artikli 3 kohaselt peavad Itaalia pädevad asutused igal aastal esitama nõukogule ja komisjonile aruande piimatootjate poolt ajavahemiku 1995/96–2001/02 eest tasumisele kuuluva lisamaksu sissenõudmisel tehtud edusammude kohta.

Itaalia asutused esitasid komisjonile selle sätte alusel koostatud viienda aruande Itaalia makseasutuse AGEA 23. novembri 2009. aasta kirjaga, milles käsitletakse 2008. aasta osamakseid.

Lisamaksu maksmine osamaksekava alusel

Kokku ligikaudu 23 300 tootjast, kes on praegu võlgu nõukogu otsusega hõlmatud seitsme perioodi lisamaksud, kuid kes on hankinud Itaalia kohtute korraldused maksete edasilükkamise kohta kuni lõplike otsuste vastuvõtmiseni, otsustas 15 403 tootjat teha tagasimakseid osamaksekava alusel. Osamaksekava kasuks otsustamine tähendas kõikidest pooleliolevatest kohtuvaidlustest loobumist. Kui kasvõi üks aastane osamakse jääb tasumata, arvatakse tootja osamaksekavast välja ja on oht, et kinni peetakse kogu võlguolev summa koos kogunenud intressidega.

Enne esimese osamakse tasumist 2004. aastal olid 15 403 osalevat tootjat võlgu ligikaudu 345 miljonit eurot, mis moodustas tootjate poolt makstavast tasumata maksu kogusummast ligikaudu ühe neljandiku. Sellest nähtub, et osamaksekava kasuks on otsustanud suurem osa nendest tootjatest, kes on vähem ületanud oma individuaalseid tootmiskvoote. Seevastu aga individuaalseid tootmiskvoote märkimisväärselt ületanud tootjad (ligikaudu 8 000 tootjat, kes peavad seitsme perioodi eest tasuma lisamaksu kokku ligikaudu ühe miljardi euro ulatuses) on selle asemel eelistanud osamaksekavaga liitumata jätta. Tuleb siiski meeles pidada, et 2008. aasta jooksul said Itaalia asutused ligikaudu 95 uut osamaksetena tasumise taotlust, mille alusel tasutav summa vastab ligikaudu 3 miljonile eurole.

Viienda osamakse kogusummas 25 125 386,94 eurot pidid 12 038 tootjat maksma enne 31. detsembrit 2008. Itaalia asutuste tehtud kontrollide tulemustest nähtus, et 2008. aasta jooksul on 11 872 tootjat nõuetekohaselt tasunud kokku 24 217 314,32 eurot. See tähendab, et 98,5 % tootjatest on õigeaegselt tasunud 96,4 % viienda osamakse kohastest maksudest. Varem on esimese, teise, kolmanda ja neljanda osamakse kohastest tasumisele kuuluvatest summadest õigeaegselt tasutud vastavalt 99,6 %, 97,9 % 99,5 % ja 99,7 %. Nelja esimese osamakse kohaselt tasutud lisamaks ulatub kokku ligikaudu 127 miljoni euroni (98,6 % tasumisele kuuluvast kogusummast).

Kuigi sellistest tulemustest nähtub kindlasti osamaksekavas osalevate tootjate valmisolek oma kohustusi täita, leiab komisjon, et järelkontroll on juhtumite puhul, kus maksed ei ole tehtud ettenähtud aja jooksul, väga oluline näitaja ametiasutuste valmisoleku kohta täita oma kohustusi, et tagada osamaksekava tingimuste täpne täitmine ja lõpuks tasumisele kuuluva lisamaksu tagasimaksmine täies mahus.

2008. aasta lõpuks ei olnud 166 tootjat viienda osamakseperioodi eest ikkagi veel tasunud osamakseid kokku 908 072,62 euro ulatuses. Vastavalt Itaalia asutustelt saadud teabele teatasid vastavad piirkondlikud asutused kõikidest sellistest juhtumitest keskasutustele, et tõhustada kogu maksmisele kuuluva summa (koos intressidega) tasumist.

Sellega seoses märgib komisjon, et Itaalia esitatud viiendas aruandes ei suudeta anda ühtegi viidet tegelikult tasutud lisamaksu summade kohta pärast Itaalia asutuste kontrollimis- ja jõustamismeetmete võtmist.

Ajavahemiku 1995/96–2001/02 eest tasumisele kuuluv lisamaks, mida ei tasuta osamaksekava alusel

Nagu eespool osutatud, on tasutud maksusummasid arvesse võttes osamaksekava suhteliselt vähe kasutatud. See tähendab, et jätkuvalt takistab maksude kohest sissenõudmist Itaalia kohtute määratud maksete edasilükkamine kuni lõplike otsuste vastuvõtmiseni – see hõlmab umbes 8 000 tootjat, kes peaksid tasuma lisamaksu ligikaudu ühe miljardi euro ulatuses ning on otsustanud osamaksekavaga liitumata jätta.

Nõukogule esitatud eelmistes hindamisaruannetes väljendas komisjon arvamust, et Itaalia peaks oma aastaaruannetes tegelema eelkõige asjaomast seitset maksuperioodi käsitlevate kohtuvaidlustega ning esitama tõendid selle kohta, et kohtus kaotanud tootjad on maksu ära tasunud. Ilma sellise teabeta ei saa komisjon täpselt jälgida osamaksekavaga hõlmamata maksuosa sissenõudmise arengut.

Erinevalt Itaalia esitatud eelmisest aruandest ei sisalda viiendat osamakset käsitlev aruanne siiski ühtegi viidet kõnealustele kohtumenetlustele.

Sellest hoolimata nähtub 2009. aasta augustis Itaalia asutustelt saadud täiendavast teabest, et Itaalia valitsus on olnud edukas juhtudel, mille käigus on sisse nõutud maksusummasid ligikaudu 11 miljoni euro ulatuses. Komisjon ei ole siiski kõnealuse summa tegeliku sissenõudmise kohta teavet saanud. 2009. aasta augustis saadud teabest ilmneb ka, et Itaalia kohtutes käivad ikka veel kohtuvaidlused maksusummade üle, mis moodustavad kokku ligikaudu 529 miljoni eurot.

Komisjon leiab kahetsusega, et osamaksekavaga hõlmamata maksusummade sissenõudmise edusammud on olnud aeglased ning Itaalia asutuste esitatud teabe tase on osutunud ebapiisavaks. Aeglased edusammud on tingitud nii pikaleveninud kohtumenetlustest (ligikaudu 529 miljoni euro ulatuses maksusummade üle on kohtuvaidlused veel pooleli, ligikaudu 527 miljoni euro ulatuses maksusummasid käsitlevad kohtuasjad on kestnud 5–10 aastat) kui ka selliste maksusummade sissenõudmise vältusest, mille puhul kohtuvaidlused on lõppenud (viiendat osamakset käsitlev Itaalia aruanne ei hõlma teavet sissenõudmise kohta, kuid eelnevast teabest nähtub, et kuni 2008. aastani on pärast edukaid kohtumenetlusi sisse nõutud üksnes ligikaudu 300 000 eurot).

Kokkuvõte

Komisjon on arvamusel, et Itaalia ametiasutuste edusammud ajavahemiku 1995/96 – 2001/02 eest tootjate tasutava lisamaksu sissenõudmisel tõestavad nõukogu poolt 2003. aastal heakskiidetud osamaksekava nõuetekohast haldamist. Komisjon leiab kahetsusega, et igasuguste andmete puudumine osamaksekavas osalenud, kuid osamaksed tegemata jätnud ja seega edaspidi osamaksekavas osalemisest välja arvatud tootjate tegelikult tasutud summade kohta ei võimalda tal hinnata, kui hoolikalt on lisamaksu sisse nõutud ja kui hästi see on edenenud. Komisjoni arvates peavad Itaalia ametiasutuste edasised aruanded kindlasti sisaldama piisavalt üksikasjalikke andmeid kõnealuse sissenõudmise kohta.

Komisjon leiab kahetsusega, et selliste osamaksekavaga hõlmamata maksusummade suhtes, mille puhul kohtuvaidlused on Itaalia kohtutes lõppenud, on edusammud erakordselt aeglased ning nendib, et sel viisil maksude sissenõudmist on vaja oluliselt tõhustada. Nagu eespool osutatud, leiab komisjon, et Itaalia ametiasutuste edasised aruanded peavad kindlasti sisaldama piisavalt üksikasjalikke andmeid osamaksekavaga hõlmamata maksusummade sissenõudmise kohta.